Með því að LED-væða götulýsingu í Fjallabyggð hefur sveitarfélagið sparað milljónir króna árlega. Deildarstjóri tæknideildar segir sveitarfélög geta sparað umtalsverðar upphæðir við það eitt að skipta yfir í LED lýsingu.
Fjallabyggð var eitt fyrsta sveitarfélag landsins sem yfirtók rekstur götulýsingar frá Rarik árið 2019. Farið var strax í að LED-væða götuljósin og hefur rafmagnskostnaður vegna lýsingar gatna farið úr ellefu milljónum á ári niður í fjórar.
Við bara stilltum þessu reikningsdæmi upp áður en við byrjuðum og sáum að það væri það mikill sparnaður í þessu að það margborgaði sig að gera þetta og gera það sem fyrst.
Segir Ármann Viðar Sigurðsson, deildarstjóri tæknideildar Fjallabyggðar.
Búið er að LED-væða alla götulýsingu á Ólafsfirði og um helminginn á Siglufirði og stefnt er að því að það verði klárað á þessu ári. Ármann segir að þegar því sé lokið geti árlegur rafmagnskostnaður við lýsingu gatna farið niður fyrir tvær milljónir.
Ármann segir sparnað sveitarfélagsins mikinn við það eitt að skipta yfir í LED-lýsingu.
Ég er að LED-væða í stofnunum. Ég er búin að setja LED í íþróttahúsin. Svo bara alls staðar þar sem við erum eitthvað að vinna í stofnunum og er verið að endurnýja ljós þá setjum við LED alls staðar.
